b"\n_START_ARTICLE_\nMahabado Respublika\n_START_SECTION_\nIstorinis fonas\n_START_PARAGRAPH_\n1941\xc2\xa0m. rugpj\xc5\xab\xc4\x8dio pabaigoje S\xc4\x85jungininkai okupavo Iran\xc4\x85. Taryb\xc5\xb3 S\xc4\x85junga tada vald\xc4\x97 Irano \xc5\xa1iaur\xc4\x99 ir palaik\xc4\x97 kurd\xc5\xb3 nacionalizm\xc4\x85. Kurdai paskelb\xc4\x97 manifest\xc4\x85, kad jie siekia kurd\xc5\xb3 autonomijos ir savivaldos Irano valstyb\xc4\x97je._NEWLINE_Mahabado mieste, kuriame gyveno daugiausia kurdai, vietin\xc4\x99 vald\xc5\xbei\xc4\x85 per\xc4\x97m\xc4\x97 vidurin\xc4\x97s klas\xc4\x97s \xc5\xbemoni\xc5\xb3 komitetas, palaikomas gen\xc4\x8di\xc5\xb3 vad\xc5\xb3. Buvo sukurta politin\xc4\x97 partija Komeley Jiyanewey Kurdistan ('Draugija Kurdistano atk\xc5\xabrimui'). Partijos vadovu buvo i\xc5\xa1rinktas kazis Muhamedas (angl. Qazi Muhammad). Respublika oficialiai buvo paskelbta tik 1945\xc2\xa0m. gruod\xc4\xaf, ta\xc4\x8diau Kazio komitetas s\xc4\x97kmingai ir efektyviai vald\xc4\x97 region\xc4\x85 penkerius metus, kol Mahabado respublika \xc5\xbelugo.\n_START_SECTION_\nTSRS po\xc5\xbei\xc5\xabris\n_START_PARAGRAPH_\nTSRS po\xc5\xbei\xc5\xabris \xc4\xaf kurd\xc5\xb3 administracij\xc4\x85 buvo dvejopas. Prie Mahabado nebuvo tarybini\xc5\xb3 dalini\xc5\xb3, tarybin\xc4\x97 okupacin\xc4\x97 vald\xc5\xbeia netur\xc4\x97jo agent\xc5\xb3, kurie b\xc5\xabt\xc5\xb3 tur\xc4\x97j\xc4\x99 kurdams nors kiek didesn\xc4\x99 \xc4\xaftak\xc4\x85. Tarybin\xc4\x97 vald\xc5\xbeia palaik\xc4\x97 Kazio administracij\xc4\x85 apr\xc5\xabpindama automobili\xc5\xb3 transportu, neleisdama regione veikti Irano kariuomenei, supirkdama regione auginamo tabako derli\xc5\xb3._NEWLINE__NEWLINE_I\xc5\xa1 kitos pus\xc4\x97s, tarybinei okupacinei vald\xc5\xbeiai Irane nepatiko kurd\xc5\xb3 administracijos atsisakymas jungtis su \xc5\xa1iauriau \xc4\xafkurta stambesne Azerbaid\xc5\xbeano Demokratine Respublika. Okupacin\xc4\x97 vald\xc5\xbeia nepalaik\xc4\x97 ir atskiros nepriklausomos kurd\xc5\xb3 valstyb\xc4\x97s paskelbimo.\n_START_SECTION_\n\xc5\xbdlugimas\n_START_PARAGRAPH_\n1946\xc2\xa0m. kovo 26 d. TSRS, spaud\xc5\xbeiama JAV ir kit\xc5\xb3 valstybi\xc5\xb3, pa\xc5\xbead\xc4\x97jo Irano vyriausybei, kad pasitraukia i\xc5\xa1 \xc5\xa0iaur\xc4\x97s vakar\xc5\xb3 Irano. Bir\xc5\xbeelio m\xc4\x97nes\xc4\xaf Iranas atgavo vald\xc5\xbei\xc4\x85 Irano Azerbaid\xc5\xbeane. Mahabado respublika liko visi\xc5\xa1kai izoliuota, kas ved\xc4\x97 prie jos \xc5\xbelugimo._NEWLINE_Mahabado respublika priklaus\xc4\x97 nuo TSRS paramos. Ar\xc4\x8dibaldas Ruzveltas (Archibald Bulloch Roosevelt, Jr.) knygoje \xe2\x80\x9eThe Kurdish Republic of Mahabad\xe2\x80\x9c ('Kurd\xc5\xb3 Mahabado respublika')ra\xc5\xa1\xc4\x97, kad Mahabado Liaudies respublikos pagrindin\xc4\x97 b\xc4\x97da buvo TSRS paramos poreikis\xc2\xa0\xe2\x80\x93 tik remiama Raudonosios Armijos ji gal\xc4\x97jo i\xc5\xa1likti. Ta\xc4\x8diau artimi ry\xc5\xa1iai su TSRS atst\xc5\xabm\xc4\x97 Vakar\xc5\xb3 valstybes, ir \xc5\xa1ios palaik\xc4\x97 Irano pus\xc4\x99. Kazis Muhamedas neneig\xc4\x97, kad respublika buvo sukurta remiant TSRS ir kad jai \xc5\xbealiavas tiek\xc4\x97 TSRS, bet neig\xc4\x97, kad kurd\xc5\xb3 partija yra komunist\xc5\xb3 partija. Jis teig\xc4\x97, kad tai yra Irano karin\xc4\x97s vald\xc5\xbeios sufabrikuotas melas ir kad jo idealai labai skiriasi nuo TSRS ideal\xc5\xb3._NEWLINE_Naujosios valstyb\xc4\x97s viduje parama kaziui Muhamedui ilgainiui ma\xc5\xbe\xc4\x97jo, ypa\xc4\x8d j\xc4\xaf anks\xc4\x8diau palaikiusiose gentyse. Respublikos derliai ir gaunamos prek\xc4\x97s menko, gyventi d\xc4\x97l izoliacijos dar\xc4\x97si sunku. Ekonomin\xc4\x97s ir karin\xc4\x97s paramos i\xc5\xa1 TSRS pus\xc4\x97s nebebuvo, ir gentys nebemat\xc4\x97 prasm\xc4\x97s palaikyti Kaz\xc4\xaf Muhamed\xc4\x85. Miestie\xc4\x8diai ir gentys buvo pakankamai skirtingi, ir j\xc5\xb3 s\xc4\x85junga remiant Mahabo respublik\xc4\x85 byr\xc4\x97jo. Dalis kurd\xc5\xb3 pasitrauk\xc4\x97 i\xc5\xa1 Mahabado. Pab\xc4\x97go ir vienas i\xc5\xa1 Mahabado karo vad\xc5\xb3 Amir Chanas. Mahabado respublika bankrutavo ekonomi\xc5\xa1kai, ji negal\xc4\x97jo i\xc5\xa1silaikyti ekonomi\xc5\xa1kai nepalaikydama ry\xc5\xa1i\xc5\xb3 su Iranu._NEWLINE_Gruod\xc5\xbeio 5 d. karo taryba parei\xc5\xa1k\xc4\x97 Kaziui Muhamedui, kad jie kausis ir prie\xc5\xa1insis Irano kariuomenei, jei \xc5\xa1i \xc4\xaf\xc5\xbeengs \xc4\xaf respublikos teritorij\xc4\x85. Gruod\xc5\xbeio 15 d. Irano daliniai Mahabd\xc4\x85 u\xc5\xbe\xc4\x97m\xc4\x97. Buvo u\xc5\xbedarytos kurd\xc5\xb3 kalba spausdinusios spaustuv\xc4\x97s, u\xc5\xbedrausta mokyti kurd\xc5\xb3 kalbos, sudegintos visos aptiktos knygos kurd\xc5\xb3 kalba._NEWLINE_1947\xc2\xa0m. kovo 31 d. Kazis Muhamedas buvo pakartas Mahabade u\xc5\xbe i\xc5\xa1davyst\xc4\x99."